
Természettel vagy nélküle? Az óvodapedagógus hallgatók természethez való viszonyulásának, kapcsolatának vizsgálata

Kulcsszavak: Z generáció; természethiány; természet; hatások; természet és ember
A mai kor embere egyre kevesebb időt tölt a természetben. Az urbanizáció és a digitalizáció következtében elveszítjük a kapcsolatunkat a természettel, ami testi, lelki és szellemi problémák kialakulásához vezet. Ha azonban kimegyünk a természetbe, azzal megelőzhetjük a természethiány kialakulását, és kezelhetjük a már kialakult tüneteket is.
Kutatásom célja, hogy megvizsgáljam a Z generáció, azon belül is az nappali tagozatos óvodapedagógus hallgatók természethez való viszonyulását. Szerettem volna kideríteni, hogy vajon mennyi időt töltenek a természetben, mit csinálnak ott, és magukkal viszik- e a telefonjukat. Az is szerepelt a céljaim között, hogy kiderítsem, vajon megjelennek- e rajtuk a természethiány jelei, és hogy a természetben töltött idő milyen hatással van rájuk.
A kutatás eredményei nagyon pozitívak lettek. A hallgatók szeretnek a természetben lenni, fontosnak tartják, hogy kimenjenek. Nagyjából heti rendszerességgel járnak ki a természetbe, hiszen a legtöbben elérhető távolságon belül élnek tőle. A Z generációra jellemző, hogy mindenhova magukkal viszik a telefonjukat. Ez még a természetben töltött időnél is megfigyelhető, szinte mindenki magával viszi a telefonját a szabadba. Ugyanakkor az eredmények azt bizonyítják, hogy ilyenkor a természet megörökítésére, felfedezésére, megismerésére használják. A kutatásból kiderült az is, hogy a hallgatókon megjelennek a természethiány jelei, viszont a tünetek észrevehetően javulnak a szabadban végzett tevékenységek során.



